POROČILO KOMISIJE EVROPSKEMU PARLAMENTU IN SVETU o odhodkih EKJS Sistem zgodnjega opozarjanja št. 6-7/2012 /* COM/2012/0452 final - 2012/ () */





KAZALO 1........... Uvod. 3 2........... Namenski prejemki za EKJS. 3 3........... Prejemki iz začasnih zneskov za prestrukturiranje (sektor sladkorja) 3 4........... Pripombe k začasnemu izvajanju proračuna EKJS za leto 2012. 3 5........... Izvajanje namenskih prejemkov za EKJS. 4 6........... Izvajanje prejemkov, ki izhajajo iz začasnih zneskov za prestrukturiranje (sektor sladkorja) 4 7........... Izvajanje sklada za prestrukturiranje industrije sladkorja. 4 8........... Sklepne ugotovitve. 4 Priloga 1: || ZAČASNA PORABA ODOBRITEV ZA EKJS DO 31. 5. 2012 1. Uvod V Prilogi 1 je za obdobje od 16. oktobra 2011 do 31. maja 2012 predstavljena raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1]. 2. Namenski prejemki za EKJS Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi sklepov o potrditvi skladnosti, iz nepravilnosti in prelevmani za mleko, namenski prejemki za financiranje odhodkov EKJS. Namenski prejemki se lahko v skladu s temi določbami porabijo za financiranje odhodkov držav članic za EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[2]. Proračun za EKJS za leto 2012 vključuje: najnovejšo oceno Komisije glede zneska odobritev, ki bi bil potreben za financiranje predvidenih odhodkov za tržne ukrepe in neposredne pomoči, ter ocene namenskih prejemkov, ki naj bi bili zbrani med zadevnim proračunskim letom, in prenesenega zneska namenskih prejemkov, ki je ostal iz prejšnjega proračunskega leta. Komisija je v svojem predlogu višine odobritev za EKJS v proračunu za leto 2012 upoštevala skupne pričakovane namenske prejemke in za leto 2012 zahtevala višino odobritev, izračunano z odbitkom ocenjenih namenskih prejemkov od ocenjenih odhodkov. Proračunski organ je sprejel nov proračun EKJS, v katerem je upošteval pričakovane namenske prejemke. Ob pripravi proračuna za leto 2012 so razpoložljivi namenski prejemki po ocenah Komisije znašali 1 010 milijonov EUR, in sicer: – pričakovani namenski prejemki, ki naj bi nastali v proračunskem letu 2012 so bili ocenjeni na 805 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 600 milijonov EUR oziroma 150 milijonov EUR. Prejemki iz prelevmana za mleko so bili ocenjeni na 55 milijonov EUR; – pričakovani namenski prejemki, ki naj bi se iz proračunskega leta 2011 v proračunsko leto 2012, so bili ocenjeni na 205 milijonov EUR. Komisija je v proračunu za leto 2012 te namenske prejemke v višini 1 010 milijonov EUR namenila dvema shemama, in sicer: – 310 milijonov EUR za operativne sklade za organizacije proizvajalcev v sektorju sadja in zelenjave ter – 700 milijonov EUR za shemo enotnega plačila. Proračunski organ je v skladu s predlogom Komisije za ti dve shemi odobril sredstva v višini 496 milijonov EUR oziroma 30 472 milijonov EUR. Vsota zgoraj navedenih odobritev in namenskih prejemkov ustreza skupni oceni razpoložljivih odobritev v višini 806 milijonov EUR za operativne sklade za organizacije proizvajalcev v sektorju sadja in zelenjave ter 31 172 milijonov EUR za shemo enotnega plačila. V Prilogi 1, ki prikazuje začasno izvrševanje proračuna za leto 2012 za obdobje do 31. maja 2012, proračunske odobritve za sektor sadja in zelenjave ter za nevezane neposredne pomoči pomenijo odobritve za navedena sektorja, ki znašajo 788 milijonov EUR oziroma 37 189 milijonov EUR, pri čemer niso upoštevani zgoraj navedeni namenski prejemki. Če prištejemo prejemke, namenjene tema sektorjema, znašajo skupne odobritve za leto 2012 1 098 milijonov EUR za sektor sadja in zelenjave ter 37 889 milijonov EUR za sektor nevezanih neposrednih pomoči. 3. Prejemki iz začasnih zneskov za prestrukturiranje (sektor sladkorja) Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju industrije sladkorja in drugih pomoči, predvidenih v skladu za prestrukturiranje industrije sladkorja. Za tri tržna leta: 2006/2007, 2007/2008 in 2008/2009 so bili ti zneski, ki se nanašajo na količinske kvote za sladkor, inulinski sirup in izoglukozo, dodeljene izvajalcem v posamezni državi članici, vplačani v sklad. V času priprave proračuna za leto 2012 se je pričakovalo, da se bo iz proračuna za leto 2011 v proračun za leto 2012 prenesel znesek v višini 832,2 milijona EUR. 4. Pripombe k začasnemu izvajanju proračuna EKJS za leto 2012 Raven začasnega izvajanja proračuna za obdobje od 16. oktobra 2011 do 31. maja 2012 je prikazana v Prilogi 1. Ta raven izvajanja se primerja s sestavo odhodkov na podlagi kazalnika, določenega v skladu z določbami člena 20 Uredbe Sveta (ES) št. 1290/2005. V nadaljevanju je kratko pojasnilo nekaterih proračunskih členov, pri katerih se kažejo največja odstopanja med dejansko in pričakovano ravnjo izvajanja proračuna za leto 2012. 4.1. Tržni ukrepi Poraba odobritev za intervencije na kmetijskih trgih je bila za 211,5 milijona EUR višja od ravni odobrenih proračunskih sredstev, določene po kazalniku z dne 31. maja 2012. To razliko je mogoče pripisati zlasti vinskemu sektorju ter sektorju sadja in zelenjave. Hkrati pa so drugi sektorji kazali nekoliko premajhno porabo sredstev. 4.1.1. Sadje in zelenjava (+127,6 milijona EUR v primerjavi z odobritvami) V zvezi z odobritvami je ta raven izvajanja predvsem posledica odhodkov za operativne sklade za shemo organizacij proizvajalcev, ki se financira iz odobritev iz proračuna in iz prejemkov, pripisanih tej shemi v proračunu za leto 2012 (opomba: za podrobnosti glej točko 2 zgoraj). Ta raven izvajanja je posledica uporabe kazalnika za obdobje do 31. maja 2012 za odobritve, ki ne vključujejo namenskih prejemkov za ta sektor. Poleg tega so za obravnavano obdobje države članice plačila izvedle hitreje kot na stopnji kazalnika, določenega za pomoč skupinam proizvajalcev za shemo predhodnega prepoznavanja. Komisija za zdaj pričakuje, da bodo odhodki, nastali za to shemo v letu 2012, višji od pripadajočih odobritev iz proračuna za leto 2012. Komisija je od leta 2010 za lažje razumevanje v preglednico začasnega izvrševanja iz Priloge 1 vnesla opombo *. Ta opomba kaže, kakšno bi bilo stanje, če bi se kazalnik z dne 31. maja 2012 uporabil za skupne odobritve za financiranje tega sektorja. Kot je navedeno v točki 2 zgoraj, skupno pričakovano financiranje za ta sektor sestavljajo odobritve v višini 788 milijonov EUR in namenski prejemki za ta sektor, ocenjeni na 310 milijonov EUR. Če bi kazalnik uporabili za skupna sredstva v višini 1 098 milijonov EUR, ki bodo po pričakovanjih na razpolago za ta sektor, bi se ugotovljena prevelika poraba zmanjšala na 1,9 milijona EUR. Ob predpostavki, da bodo namenski prejemki za pokrivanje potreb operativnega sklada za shemo organizacij proizvajalcev na voljo, Komisija pričakuje, da bo poraba za pomoč skupine proizvajalcev za shemo predhodnega prepoznavanja v proračunu za leto 2012 prekomerna, zato Komisija meni, da skupne odobritve za ta sektor ne bodo zadostovale za kritje skupnih odhodkov, ki naj bi jih leta 2012 imele države članice. 4.1.2. Proizvodi vinskega sektorja (+91,7 milijona EUR) V primerjavi s stopnjo izvrševanja po kazalniku z dne 31. maja 2012 je trenutna prevelika uporaba posledica hitrejšega plačevanja držav članic za nacionalne programe pomoči v vinskem sektorju, čeprav se je ta hitrost v zadnjih mesecih v primerjavi z začetkom leta zmanjšala. Omeniti je treba tudi, da ta hitrejša dinamika izvajanja za te programe ne pomeni nobenega tveganja presežka proračunskih odobritev, saj te temeljijo na finančnih zgornjim mejah, ki jih določa zakonodaja za te programe. 4.2. Neposredne pomoči Poraba odobritev za neposredne pomoči je bila v primerjavi z vrednostmi kazalnika z dne 31. maja 2012 večja za 790,1 milijona EUR. 4.2.1. Nevezane neposredne pomoči (+754,2 milijona EUR v primerjavi z odobritvami) Kar zadeva odobritve, shema enotnega plačila (SPS) kaže preveliko uporabo, ki izhaja iz uporabe kazalnika za obdobje do 31. maja 2012, za odobritve, ki ne vključujejo prejemkov, namenjenih temu sektorju, ter iz splošnih dovoljenj, ki jih Komisija podeli državam članicam za predplačila neposrednih pomoči od 16. oktobra 2011. Poleg tega je bila hitrost izvajanja sheme enotnega plačila na površino (SAPS) višja v primerjavi s stopnjo kazalnika, medtem ko se ločena plačila za sladkor ter sadje in zelenjavo izvajajo skladno s stopnjo kazalnika. Države članice so že izplačale do približno 98 % v proračunu ocenjenih potreb v primerjavi s 97,2 % v istem času za terjatve iz leta 2010, izplačane v letu 2011. Komisija je od leta 2010 za lažje razumevanje v preglednico začasnega izvrševanja iz Priloge 1 vnesla opombo *. Ta opomba kaže, kakšno bi bilo stanje, če bi se kazalnik z dne 31. maja 2012 uporabil za pričakovane skupne odobritve za financiranje nevezanih neposrednih pomoči. Kot je navedeno v točki 2 zgoraj, skupno financiranje, predvideno za nevezane neposredne pomoči, sestavljajo odobritve v višini 37 189 milijonov EUR in namenski prejemki za nevezane neposredne pomoči, ocenjeni na 700 milijonov EUR. Če bi se kazalnik uporabil za skupna sredstva v višini 37 889 milijonov EUR, ki bodo predvidoma na razpolago za nevezane neposredne pomoči, bi bila ugotovljena prevelika poraba nižja in bi znašala 70 milijona EUR. Komisija trenutno skrbno spremlja stanje izvajanja za nevezane neposredne pomoči. 4.2.2. Druge neposredne pomoči (+36,4 milijona EUR) Po splošnem dovoljenju, ki ga je Komisija podelila državam članicam za predplačilo neposrednih pomoči od 16. oktobra 2011, so se plačila izvedla hitreje v primerjavi s stopnjo kazalnika z dne 31. maja 2012 za nekatere sheme, kot so: premije za vzrejo krav dojilj, ter za plačila na površino za riž, bombaž in oreške. Podobno kot za nevezane neposredne pomoči Komisija trenutno skrbno spremlja stanje izvajanja za druge neposredne pomoči. 4.3. Revizija odhodkov za kmetijstvo 4.3.1. Potrditev obračunov iz preteklih let (+78 milijonov EUR) Države članice so za obdobje do 31. maja 2012 prijavile popravke potrditev obračunov v višini –0,6 milijona EUR. Trenutna raven izvajanja izhaja iz primerjave teh popravkov z ustreznim kazalnikom z dne 31. maja 2012. Poudariti je treba, da je Komisija v svojem pisnem predlogu spremembe za leto 2012 predlagala popravke v višini –69 milijonov EUR. Proračunski organ je sprejel proračun za leto 2012, v katerem je bil ta znesek določen v višini –200 milijonov EUR. Vendar je treba upoštevati, da so trenutno vsi sklepi o potrditvi obračunov v tem proračunskem letu predstavljeni odboru za kmetijska sklada, in so v postopku sprejemanja na Komisiji. Kot določajo ti sklepi, mora Komisija povrniti, tj. opraviti pozitivne popravke v korist držav članic, v neto znesku približno 33 milijonov EUR. Nadalje bo potrebno na podlagi sklepov o potrditvi skladnosti, ki jih je leta 2012 sprejela Komisija, narediti pozitivne popravke v korist držav članic v višini približno 34,5 milijone EUR. Zato bo Komisija morala poiskati pozitivna proračunska sredstva, ki niso potrebna za druge proračunske postavke EKJS, v višini približno 67,5 milijona EUR. Poleg tega bo morala Komisija pokriti negativne odhodke v višini –200 milijonov EUR, ki jih je izrekel proračunski organ. Komisija bo morala poiskati pozitivna proračunska sredstva v višini 267,5 milijona EUR za zaprtje te proračunske vrstice v letu 2012. Končni znesek teh pozitivnih popravkov bo določen s pričakovanimi negativnimi popravki, ki bodo nastali na podlagi neupoštevanja plačilnih rokov s strani držav članic, in bo predložen odboru za kmetijska sklada v prvi polovici oktobra 2012. 4.4. Drugi odhodki 4.4.1. Varnost živil in krme, zdravje in dobro počutje živali ter zdravstveno varstvo rastlin (–63,5 milijona EUR) Pri shemah, ki se financirajo na podlagi tega člena, gre za neposredna plačila Komisije. Zaradi izboljšanega zdravstvenega stanja živali in sprememb v zakonodaji, na podlagi katerih je treba izvajati manj testov za TSE, so pričakovane potrebe za programe živalskih bolezni in njihovo izkoreninjenje manjše v primerjavi z oceno v času priprave proračuna za leto 2012. Trenutno se pričakuje, da bo poraba sredstev iz tega proračunskega člena nezadostna. 5. Izvajanje namenskih prejemkov za EKJS Preglednica v Prilogi 1 prikazuje, da so bili do 31. maja 2012 zbrani namenski prejemki v višini 570 milijonov EUR, in sicer: – prejemki, ki izvirajo iz popravkov na podlagi sklepov o potrditvi skladnosti, so znašali 423 milijona EUR, pri čemer se do konca proračunskega leta pričakujejo še dodatni zneski; – prejemki, ki izvirajo iz nepravilnosti, so znašali približno 90,4 milijona EUR, pri čemer se do konca proračunskega leta pričakujejo še dodatni zneski, in – do zdaj je bila zbrana večina prejemkov iz prelevmana za mleko, ki znašajo 56,6 milijona EUR. Končno, znesek namenskih prejemkov, ki je bil dejansko prenesen iz leta 2011 v leto 2012 je znašal 441,5 milijona EUR, kar je precej več od prvotno ocenjenega zneska v višini 205 milijonov EUR. Tako znesek namenskih prejemkov, ki je na razpolago za financiranje odhodkov EKJS, na dan 31. maja 2012 znaša 1 011,6 milijona EUR. Namenski prejemki, ki jih je še treba zbrati v letu 2012, so ocenjeni na približno 235 milijonov EUR (na podlagi domneve iz proračuna za leto 2012 naj bi bilo v proračunu za leto 2012 za 805 milijonov EUR namenskih prejemkov, od česar jih je že bilo zbranih za 570 milijonov EUR). 6. Izvajanje prejemkov, ki izhajajo iz začasnih zneskov za prestrukturiranje (sektor sladkorja) V skladu z zakonodajo od novembra 2009 od držav članic niso bili izterjani nobeni novi začasni zneski za prestrukturiranje. Zato so skupni namenski prejemki za sklad za prestrukturiranje industrije sladkorja enaki znesku, ki je prenesen iz proračuna za leto 2011 in, v nasprotju z začetno oceno, znaša 856,8 milijona EUR (to je več kot 832,2 milijona EUR, predvidenega v proračunu za leto 2012, saj so bila plačila pomoči ob koncu leta 2011 nižja od pričakovanih). V predlogu proračuna za leto 2013 Komisija izrecno pričakuje, da bodo namenski prejemki za prestrukturiranje industrije sladkorja na voljo do njegovega zaprtja 30. septembra 2012. 7. Izvajanje sklada za prestrukturiranje industrije sladkorja Države članice so do konca maja 2012 izvedle plačila v višini 69,1 milijona EUR za pomoči v zvezi z ukrepi za prestrukturiranje, diverzifikacijo ali rafiniranjem sladkorja. 8. Sklepne ugotovitve Začasno izvrševanje proračunskih sredstev za EKJS za leto 2012 za obdobje do 31. maja 2012 kaže, da so mesečna povračila državam članicam za 1 024,9 milijona EUR presegla na kazalniku utemeljeno sestavo odhodkov za izvrševanje proračuna. To je večinoma zaradi splošnega dovoljenja, ki ga je odobrila Komisija za plačilo predplačil neposrednih pomoči od 16. oktobra 2011, ki zagotavljajo hitrejše plačevanje teh pomoči. Na voljo so namenski prejemki v višini 1 011,6 milijona EUR, v letu 2012 pa naj bi bilo zbranih še 235 milijonov EUR. Komisija na tej točki pričakuje, da bodo namenski prejemki, ki so na razpolago, in tisti, ki naj bi bili zbrani med letom, zadostovali za financiranje sektorja sadja in zelenjave ter sektorja nevezanih neposrednih pomoči, kakor je bilo prvotno predvideno ob pripravi proračuna za leto 2012. V času pisanja tega poročila Komisija skrbno spremlja potek izvajanja proračuna za leto 2012, s čimer bo lahko ocenila, ali je poraba v nekaterih delih proračuna manjša in s tem financirala pozitivne popravke pri potrditvi obračunov ter skladnosti kot tudi negativne odhodke v poglavju 05 07. [1] UL L 209, 11.8.2005, str. 1. [2] Najprej je treba porabiti prenesene namenske prejemke, torej pred odobritvami, ki jih je odobril proračunski organ, ali namenskimi prejemki, ustvarjenimi med letom (člen 10 finančne uredbe).